Kristo Laanti on underground-räpin moniosaaja, jonka käsissä synkkiin kertomuksiin ilmestyy pilkahdus valoa. DJ Kridlokkina parhaiten tunnettu muusikko tehtailee gangsteritarinoita, joilla ei ole mitään tekemistä hänen oman arkensa kanssa.

Pohjois-Helsingissä varttunut Kristo Laanti löysi tiensä musiikin maailmaan nuorella iällä. Vanhemmat ostivat pojalleen kitaran, mutta bänditouhuihin Laanti kyllästyi jo ala-asteella. Ystäviensä johdattamana hän tutustui hip hoppiin, joka vielä tuon ajan Suomessa oli lapsenkengissä.

Wu-Tang Clanin kaltaiset klassikkoartistit kuulostivat nuoren Kriston korvissa erityisen houkuttelevilta. Yhdysvaltalaisräppärien musiikissa oli niin suurta vaaran tuntua, ettei heidän tuotantoaan uskaltanut äidin läsnä ollessa kuunnella.

Vuosien varrella rap-musiikkiin liittyvä yletön mystiikka on karissut. Silti Laanti innostuu edelleen kappaleista, joissa on sopivasti jännitettä. Juuri siitä DJ Kridlokkin musiikissa on kyse: synkkä estetiikka kohtaa pinnan alla jatkuvasti kuplivan huumorin.

DJ Kridlokk - henkilökuva 2 Kuva: Joonas Josefsson/Yle

Synkistelyä kieli poskessa

DJ Kridlokkin synkkäsävyisissä lyriikoissa suhtaudutaan epäluuloisesti ympäröivään yhteiskuntaan ja tuhlataan viimeiset rahat turhuuksiin. Levyarvioissa sanoituksia onkin toistuvasti luonnehdittu syrjäytyneisyyden kuvaukseksi.

Todellisuudessa levytykset eivät kuitenkaan kumpua pahoinvoinnista. Kristo Laanti kertoo, että kyseessä on pilke silmäkulmassa luotu suomalaisversio yhdysvaltalaisen Memphis-räpin estetiikasta.

”Joudun tuottamaan [musiikkikriitikoille] pettymyksen: sillä ei ole mitään tekemistä syrjäytyneisyyden kanssa. Omista lähtökohdistani käsin mulle ei ole tullut syrjäytyminen mieleenkään.”

Laanti ei elä gangsterin elämää, vaan viettää vapaa-aikaansa kuten kuka tahansa kolmekymppinen: uppoutumalla musiikkiin, kirjoihin ja elokuviin. Niiden inspiroimina syntyvät myös uudet sanoitukset.

DJ Kridlokk - henkilökuva 4 Kuva: Joonas Josefsson/Yle

Underground-räpin moniosaaja

Kristo Laannilla on kaksi erilaista räppialiasta. DJ Kridlokkin nimissä on lupa hassutella, hitusen realistisemmat tarinat puolestaan kerrotaan Khidin suulla. Viimeksi mainittu on kunnostautunut myös erilaisten yhteistyöprojektien luojana: Khid on levyttänyt niin Paperi T:n kuin Aivovuodonkin kanssa.

Vaihtoehtoräpin ystävien keskuudessa Kristo Laanti onkin varsin iso nimi. Myös kriitikot jaksavat ylistää hänen tekemisiään levystä toiseen. Helsingin Kalliossa asuvan miehen jalat ovat kuitenkin tukevasti maan pinnalla.

”Aina tullessani lavalta käyn mielessäni sellaisen ajatustyön, että kun pääsen kotiin, täytyy imuroida ja tiskata. Koska se on sitä, mitä kaikki tekee, sitä millä on oikeasti merkitystä.”

DJ Kridlokk - henkilökuva 5 Kuva: Joonas Josefsson/Yle

Jokapäiväistä elämää

Kristo Laanti elää musiikkia tekemällä; päivätyöt räppäri jätti taakseen jo vuonna 2011. Hänellä ei ole tapana jäädä odottelemaan inspiraatiota, vaan jotakin uutta on luotava päivittäin. Rumpubiitti syntyy kätevästi vaikkapa sillä aikaa, kun spagetti valmistuu.

Tällä hetkellä Laanti työstää peräti neljää eri levyä. Tiedossa on ainakin uusi DJ Kridlokk -albumi sekä Khid-nimellä syntyvä instrumentaalilevy.

”Olen aina tehnyt samanaikaisesti montaa eri juttua. Mulla hajoaa pää, jos joudun keskittymään vain yhteen koko ajan. Jos levyn tekemiseen menee vuosi, siinä ajassa ehtii mennä hermot.”